SKRIFTLIG FORESPØRGSEL E-2580/01

af Jules Maaten (ELDR) til Kommissionen

(24. september 2001)

Om: Miljøskadelig støtte navnlig vedrørende RIO+10-konferencen samt landbrug og fiskeri

1. Miljøskadelig støtte er den støtte, der ydes med et bestemt (ofte ikke-miljøorienteret) mål, men som har utilsigtede negative bivirkninger for miljøet og samfundet. Som led i EU's forberedelse af RIO+10-konferencen i Johannesburg i september 2002 fører dette til spørgsmål vedrørende landbrug, energi, fiskeri og landevejstransport. Er Kommissionen generelt rede til som led i RIO+10-planen om bæredygtighed at tage fat på reduceringen af miljøskadelig støtte?

2. Af en undersøgelse foretaget af Van Beers og De Moor (Public Subsidies and Policy Failures. How Subsidies Distort the Natural Environment, Equity and Trade, and how to Reform them, Edward Elgar Publishers, Cheltenham, UK, 2001) fremgår, at prisstøtten i 1996 udgjorde ca. 50 % af al landbrugsstøtte i EU. Navnlig prisstøtte bevirker, at landmændene bearbejder jorden for intensivt med kunstgødning, pesticider osv. for at få så stor en støtte som muligt. Er Kommissionen overbevist om den manglende effektivitet af produktions- og prisstøtten i landbrugssektoren og om de medfølgende skadelige miljøvirkninger?

3. Er Kommissionen ligeledes af den opfattelse, at reducering af støtte, der medfører stordrift inden for fiskerisektoren medfører, at ekstra midler frigøres, der kan anvendes til udbetaling af fiskere, hvorved antallet af fiskere aftager, og agter Kommissionen at indlede en undersøgelse af omfanget og skadelige virkninger af fiskeristøtte inklusive virkningerne for den internationale handel?

Svar afgivet på Kommissionens vegne af Margot Wallström

(20. november 2001)

Kommissionen understregede i sin meddelelse(1) Et bæredygtigt Europa for en bedre verden: En EU-strategi for bæredygtig udvikling, at subsidier, der ansporer til overforbrug af naturressourcerne, skulle fjernes for at skabe korrekte priser og påvirke befolkningens og virksomhedernes adfærd.

Kommissionens meddelelse foreslår udtrykkeligt:

- Ophævelse af subsidier til fremstilling og forbrug af fossilt brændsel inden udgangen af 2010. Undersøgelse af, om der af hensyn til forsyningssikkerheden bør bevares et mindstemål af subsidieret produktion

- Forbedring af de miljøvenlige landbrugsforanstaltninger i forbindelse med midtvejsrevisionen af den fælles landbrugspolitik, så der skabes et gennemsigtigt system for direkte betaling for miljøtjenester

- Ophævelse af subsidier, som ansporer til overfiskning, i forbindelse med revisionen af den fælles fiskeripolitik i 2002

- Sikring af, at priserne på de forskellige transportformer, herunder lufttransport, fra 2005 afspejler de hermed forbundne samfundsomkostninger. Som middel hertil vil Kommissionen i 2002 foreslå rammebestemmelser for transportafgifter.

Reformen af den fælles landbrugspolitik, der er igangsat som led i Agenda 2000, fremmer i høj grad miljøintegrationen i landbrugspolitikken, sideløbende med en lang række andre midler til fremme af bæredygtigt landbrug. Agenda 2000 omfatter bl.a. udviklingen af en 2. søjle i den fælles landbrugspolitik, bestående af strukturpolitik, miljøvenligt landbrug og udvikling i landdistrikterne.

Med Agenda 2000-reformen af den fælles landbrugspolitik skete der en yderligere nedskæring i prisstøtten til fordel for producentstøtte betinget af miljøkrav. Der ydes ikke længere støtte til kunstgødning og bekæmpelsesmidler osv. Medlemsstaterne er forpligtet til at træffe passende miljøforanstaltninger under hensyn til det pågældende landområde eller den pågældende produktion og til konsekvenserne for miljøet. Der er forskellige muligheder for at nå dette mål, bl.a. miljøvenlige landbrugsforanstaltninger samt generelle krav og specifikke miljøkrav som betingelse for direkte betalinger. Medlemsstaterne kan derfor nu sikre, at direkte producentstøtte ikke fører til forringelse af miljøet. Vi vil i fremtiden kunne vurdere, i hvor høj grad medlemsstaterne opfylder dette mål.

Kommissionen erklærede i sin meddelelse Omrids af en strategi til integration af miljøbeskyttelseshensyn i den fælles fiskeripolitik(2) at det er muligt at skelne nogle former for subsidier, som er klart uforligelige med en bæredygtig udnyttelse, fra andre, som har positive bevaringseffekter. På kort sigt bør denegativesubsidier ophæves og gradvis anvendes til finansiering af positive foranstaltninger. I sin Grønbog om den fælles Fiskeripolitiks Fremtid(3), erklærer Kommissionen endelig kan det blive nødvendigt for EU at overveje, om og under hvilke omstændigheder investeringsstøtte til fiskerflåden bør udfases for at undgå dens negative virkninger på fiskekapaciteten, og om EU-støtten skal omdirigeres til udelukkende at tage sigte på en yderligere reduktion af flåden .

Kommissionen har deltaget aktivt i en række undersøgelser foretaget af internationale organisationer vedrørende fiskeristøttens konsekvenser for miljøet og bæredygtig udnyttelse af fiskeressourcerne. Som et godt eksempel herpå kan nævnes OECD-fiskeriudvalgets undersøgelse Transition to Responsible: Economic and Policy Implications(4).

(1) KOM(2001) 264 endelig udg.

(2) KOM(2001) 143 endelig udg.

(3) KOM(2001) 135 endelig udg.

(4) ISBN: 9264171606.